দিল্লিতে দূষণের প্রভাব চরম, স্কুলে আউটডোর কার্যক্রম বন্ধের নির্দেশ

নয়াদিল্লি: তাপমাত্রা সামান্য বাড়ায় গত ২৪ ঘণ্টায় দিল্লির গড় AQI তথ্যগতভাবে কিছুটা উন্নতি হয়েছে। শুক্রবারের ৩৭০ থেকে শনিবার সকালে তা হয়েছে ৩৫৯। তবে বাস্তবে দিল্লির বাতাসে কোনও স্বস্তি নেই (Air Pollution)। চারিদিক ঢেকে রয়েছে ধোঁয়াশা, দূষণে শ্বাস নেওয়াও কষ্টকর। দূষণ নিয়ন্ত্রণ পর্ষদ বলছে, এখনও রাজধানীর বায়ুমান ‘গুরুতর’ বা সেই পর্যায়েই রয়ে গেছে (District news)।

শনিবার সকালের পরিসংখ্যান অনুযায়ী, দিল্লির ৩৯টি মনিটরিং স্টেশনের মধ্যে ৩৮টির AQI ৩০০–র ওপরে। এর মধ্যে ১২টি স্টেশনে AQI ৪০০–রও বেশি, যা স্বাস্থ্যের পক্ষে অত্যন্ত বিপজ্জনক। আনন্দ বিহার ৪২২, বিবেকনগর ৪২৩, বাওয়ানা ৪১৯, জাহাঙ্গিরপুরী ৪১৭, অশোক বিহার ৪০৩, রোহিনী ৪১৪, নারেলা ৪০১ এবং নেহরুনগর ৪০২—এগুলো শনিবারের মধ্যে সবচেয়ে দূষিত এলাকাগুলির তালিকায় রয়েছে।

আরও পড়ুন:রাজধানীতে বাড়ছে দূষণ! বড় পদক্ষেপ করল দিল্লি সরকার

বাতাসে PM2.5 এবং PM10 ক্ষতিকর ধূলিকণার ঘনত্ব মাত্রাতিরিক্ত। যানবাহনের ধোঁয়া, নির্মাণকাজের ধুলো এবং পাঞ্জাব–হরিয়ানায় ফসলের নাড়া পোড়ানো দূষণ বৃদ্ধির মূল কারণ—এমনই বলছে বিশেষজ্ঞমহল। কেন্দ্রীয় সরকারের তথ্য অনুযায়ী, সেপ্টেম্বর থেকে নভেম্বর পর্যন্ত পাঞ্জাবে ৫,০০০, উত্তরপ্রদেশে ৪,৬০০ এবং হরিয়ানায় ৫৯২টি ক্ষেতের নাড়া পোড়ানোর ঘটনা নথিভুক্ত হয়েছে।

এদিকে আবহাওয়া দপ্তর সতর্ক করেছে—ঠান্ডা আরও বাড়লে দূষণও বাড়তে পারে। শনিবারের রেকর্ড অনুযায়ী দিল্লির সর্বোচ্চ তাপমাত্রা ছিল ২৮.২ ডিগ্রি এবং সর্বনিম্ন ১১.১ ডিগ্রি সেলসিয়াস। আগামী কয়েকদিনে সর্বনিম্ন তাপমাত্রা ১০ ডিগ্রির আশেপাশে নামতে পারে। ফলে বাতাসে ক্ষুদ্র কণার ঘনত্ব আরও বাড়বে, এবং নিকট ভবিষ্যতে দিল্লির বাতাসের গুণমান উন্নত হওয়ার সম্ভাবনা নেই বলেই আশঙ্কা পরিবেশ বিশেষজ্ঞদের।