দূষণ নিয়ে বিক্ষোভ! ইন্ডিয়া গেটের সামনে ধস্তাধস্তি! সরগরম পরিস্থিতি

ওয়েব ডেস্ক: শীত পড়তেই ভয়াবহ দূষণে ঢেকেছে দিল্লি (Delhi Pollution)। মাত্রাছাড়া বায়ুদূষণে ইতিমধ্যে নানা সমস্যার সম্মুখীন রাজধানীর মানুষজন। আর এবার দিল্লিকে এই পরিস্থিতি থেকে মুক্ত করার দাবিতে পথে নেমে বিক্ষোভ (Protest) দেখালেন একদল প্রতিবাদকারী। রবিবার ইন্ডিয়া গেটের (India Gate) সামনে প্ল্যাকার্ড হাতে দিল্লিদূষণ নিয়ে প্রতিবাদে মুখর হতে দেখা যায় তাঁদের।

এদিকে দিল্লি পুলিশের (Delhi Police) অভিযোগ, ইন্ডিয়া গেটের সামনে পরিস্থিতি নিয়ন্ত্রণে আনতে গেলে বিক্ষোভকারীরা পুলিশকর্মীদের দিকে ‘পিপার স্প্রে’ ছুঁড়ে আক্রমণ করে। পুলিশ সূত্রে জানা গিয়েছে, এর ফলে তিন থেকে চারজন পুলিশ সদস্য চোখে-মুখে আঘাত পান, তাঁদের রাম মনোহর লোহিয়া হাসপাতালে ভর্তি করা হয়। পুলিশের দাবি, রাজধানীর বুকে এমন ঘটনা এক্কেবারে নতুন ও অপ্রত্যাশিত।

আরও পড়ুন: দিল্লি কাণ্ডে দু বছর ধরে জমা করা হয়েছিল বিস্ফোরক: NIA

কিন্তু ঠিক কী ঘটে এদিন যে পুলিশকে আক্রমণ করেন বিক্ষোভকারীরা? জানা গিয়েছে, রবিবার বিকেলে ইন্ডিয়া গেটের কাছে দিল্লির দূষণ নিয়ে উদ্বেগ জানাতে একদল মানুষ জড়ো হন। তাঁরা জরুরি ভিত্তিতে রাজধানীর দূষণ কমানোর পদক্ষেপ নেওয়ার দাবি জানাতে শুরু করে। পুলিশের অভিযোগ, বিক্ষোভকারীরা পরে সি-হেক্সাগন এলাকায় ঢুকে ব্যারিকেড পার হওয়ার চেষ্টা করেন এবং এতে বেশ কয়েকটি অ্যাম্বুলেন্স আটকে যায়। তাই পুলিশ তাঁদের বাধা দিতে যায় এবং সেখান থেকেই পরিস্থিতি উত্তপ্ত হয়। তার পরেই বিক্ষোভকারীদের তরফে ‘পিপার স্প্রে’ ছোড়া হয় বলে অভিযোগ দিল্লি পুলিশের।

উল্লেখ্য, দিল্লিতে দূষণের মাত্রা শীতের শুরু থেকেই খুব খারাপ পর্যায়ে পৌঁছেছে। এরই মধ্যে সামাজিক সংগঠন এবং সাধারণ মানুষের মধ্যে ক্ষোভ বাড়ছে। ইন্ডিয়া গেটের সামনে বিক্ষোভের ঘটনাকে অন্তত তারই প্রতিফলন বলা যায়।